作者：葛长庚
词牌/韵律：贺新郎

paragraphs: 且尽杯中酒。
问平生、湖海心期，更如君否。
渭树江云多少恨，离合古今非偶。
更风雨、十常八九。
长铗歌弹明月堕，对萧萧、客鬓闲携手。
还怕折，渡头柳。
小楼夜久微凉透。
倚危阑、一池倒影，半空星斗。
此会明年知何处，苹未秋风未久。
漫输与、鹭朋鸥友。
已办扁舟松江去，与鲈鱼、莼菜论交旧。
因念此，重回首。